1. Nistgħu niġi kkritikati fuq ħafna suġġetti, biss fuq l-edukazzjoni ħadd ma jista' b'xi mod jiċħad li tul dawn l-aħħar snin għamilna passi kbar 'il quddiem. Il-poplu għandu ċar kristall quddiem għajnejh li, kemm ilu fil-Gvern il-Partit Nazzjonalista ma ppruvajniex inċekknu s-settur, imma żidnih. Ħadd ma jista' jiċħad li flok għamilnieha diffiċli, flok għalaqna l-iskejjel u naqqasna t-toroq għat-tagħlim, ħadna ħsieb inkattruhom. Anqas ħadd minna, u dan tajjeb li nfakkruh lil min forsi għandu memorja qasira jew selettiva, ma keċċa lill-għalliema, sakkarhom barra jew bagħat għalihom wieħed wieħed sabiex jagħmel pressjoni fuqhom biex jabbandunaw lil sħabhom. 2. Il-pajjiż innota tajjeb li ma ħadniex l-istrateġija li nġelldu lill-ġenituri mal-iskejjel, jew lill-għaliema mal-istudenti tagħhom imma ġibna paċi u stabilità. Mhux biss, imma ma qsamniex, ma kissirniex, m'għamilniex l-iżball li ndaħħlu l-politika partiġġjana fost l-għalliema, bejniethom jew mal-ġenituri. Il-politika ħallejnieha barra u ħarisna li minflok nikkonċentraw li nżidu fil-kwalità tat-tagħlim u nagħtu dinjità aqwa lill-għalliema. Ħadd ma jista' jiċħad li l-professjoni ta' għalliem biċ-ċertifikat tal-Istat rikonoxxut u sod dan il-partit welldu, rawmu u sarrfu. 3. L-edukazzjoni, nerġa' nirrepeti, mhix għodda, strument politiku. Nidħlu għaliha b'passjoni għax nemmnu fiha. Iva nemmnu li l-elettorat tagħna, il-poplu jiggwadanja jekk jiġi mgħallem. Qatt ma bżajna minn dawk li nirrappreżentaw. Anqas qatt ma rajna l-edukazzjoni bħala għodda elitista, f'idejn klassi limitata tas-soċjetà, imma ħarisa biex inxerrduha u nassiguraw li aktar bnedmin fuq din il-gżira jieħdu l-edukazzjoni li jixtiequ. Ma rajniex u anqas fittixna mezzi ta' oppressjoni tal-poplu, imma fittixna li nagħtuh mezzi ta' liberazzjoni. 4. L-istudent illum għandu l-bibien miftuħa. Mhux biss, anke l-ħaddiem għandu mezzi ġodda għalih biex ikompli fit-tagħlim. M'għandniex pajjiż fejn l-edukazzjoni tiddependi mill-ekonomija, imma hija l-ekonomija li trid mill-edukazzjoni. M'għandiex fi stat fejn it-talent Malti u Għawdxi, biex jimxi 'l quddiem irid l-ewwel il-parrinu. Spiċċajna minn dik is-sistema fejn jekk m'għandekx post tax-xogħol garantit ma tistax tistudja. Illum, min għandu post tax-xogħol qiegħed anzi jsib lil min iħaddmu jinkoraġġih għax jaf li dan huwa avvanz għalih ukoll. 5. Is-soċjetà mxiet 'il quddiem għax ma bżajniex minnha, imma kellna u għad għandna fiduċja fiha. Fiduċja fil-poplu, fl-istudenti, f'dawk li huma żgħar u miftuħa għat-tagħlim. Il-proċess ma kienx nieqes minn problemi, imma kellna quddiemna u għad għandna viżjoni pożittiva. Ma nħarsux negattivament imma bi spirtu ta' altruwiżmu. Ma nfittxux li nċekknu s-sistema jew nieħdu attitudni rgħiba, imma nħarsu 'l quddiem. 6. Il-progress għamilnieh u nkomplu nagħmluh għax għandna għal qalbna l-edukazzjoni tal-poplu, b'mod partikolari għax aħna kommessi li nkomplu niggarantixxu futur liż-żgħażagħ tagħna. Il-pajjiż ikompli javvanza skond kemm ikun ġeneruż mas-sistema edukattiva. Dan nafuh u nibqgħu narawh. Ir-rekord Nazzjonalista huwa dan: il-ġenerazzjonijiet jgħaddu, però meta oħrajn iħarsu lura jgħarfu li l-għaqal tagħna mexxa 'l quddiem lill-poplu, il-kultura, l-ekonomija, il-livell tal-għixien tagħna, id-demokrazija u l-liġi. Inbdilna proprju għalhekk. Jgħidu x'jgħidu, fuq quddiem konna u anzi nibqgħu fuq quddiem nett proprju għax l-edukazzjoni hija l-ġebla tax-xewka tas-soċjetà li l-Partit Nazzjonalista jfassal. Dan l-artikolu kien deher fil-harga tat- 18 ta Lulju 2010 tal-Mument.
Għadna fuq quddiem nett.